Rustenburg: 1 vas oor aanranding; nog huise beset | Maroela Media
Die beweerde aanranding in Rustenburg. (Foto: Skermgreep)
Een persoon is in hegtenis geneem in verband met die beweerde aanranding van Henry Holsthyzen (48) wat vroeër probeer verhoed het dat vermeende onwettige besetters toegang tot 'n leë mynhuis in Rustenburg in Noordwes kry. Holsthyzen is in die proses glo met voorwerpe soos 'n graaf en 'n leer aangerand. Intussen is nóg 'n mynhuis in Rustenburg onwettig beset.
Kol. Sabata Mokgwabone, woordvoerder van die polisie, het aan Maroela Media gesê 'n 36-jarige verdagte is Vrydag in hegtenis geneem op aanklagte van aanranding.
Volgens Mokgwabone kon die verdagte weens die Covid-19-pandemie egter nie in die hof verskyn nie en is intussen vrygelaat en gewaarsku om op 27 Oktober vanjaar in die hof te verskyn.
Maroela Media het vroeër berig verskeie mynhuise in Rustenburg word glo onwettig beset. Woonbuurte soos Proteapark, Ooseinde en Geelhoutpark word skynbaar geteiken.
Johan Cronje, 'n DA-raadslid in Rustenburg, het Maandag bevestig dat onwettige besetters oor die naweek op nóg 'n mynhuis toegeslaan het. Hierdie keer in Olienhoutlaan terwyl 'n vrou besig was om in die betrokke huis in te trek.
Volgens Cronje het die besetters die vrou gekonfronteer en gesê die betrokke huis is geoormerk vir besetting. Die vrou is nie in die voorval beseer nie.
Cronje verduidelik dat mynhuise reeds vanaf einde November in Rustenburg beset word. Mynhuise in die ooste en noorde van die dorp (wyk 18) is aanvanklik geteiken, waarna wyk 16, waar Cronje 'n raadslid is, vanaf middel Februarie begin deurloop het.
Volgens Cronje is minstens 144 mynhuise in die dorp tot op hede onwettig beset. Dié mynhuise behoort almal aan drie verskillende myne in die omgewing van Rustenburg.
Hy verduidelik dat die dorp se raadslede die onwettige besettings by die owerhede kan aanmeld, maar dat hul hande verder afgekap is. "Dit is 'n probleem. Dit skep 'n gevoel van onveiligheid onder inwoners en saai paniek onder gemeenskappe. Dit plaas ook baie druk op raadslede. Ons vrees vir ons gemeenskappe."
Een van die myne het verlede week 'n dringende uitsettingsbevel bekom teen die onwettige besetters in een van sy leë mynhuise. Die besetters was toe genoodsaak om Vrydag uit die huis te trek.
Maroela Media verneem dat die betrokke myn beplan om nog 'n uitsettingsbevel vir nog twee van sy mynhuise te bekom en dat ander mynhuise glo soortgelyke optrede beplan.
Ons regstelsel is een groot klug!
Hulle word toegelaat om te doen wat hulle wil, geen regstel, geen wette, geen regulasies sal hulle keer en die regering keur als goed deur hierdie goed te ignoreer, deur valse beloftes tydens verkiesings. Ek keur sulke besettings ten sterkte af maar kan ook insien hoekom hulle doen wat hulle doen. Die mense soek seker ook nou maar net wat hulle belowe is. Hulle gee nie om aan wie die huise behoort nie, hulle vat net wat die ANC hulle belowe het. Moeg gewag…..en boonop is als mos eenvoudig mahala, gratis en verniet.
Ons hele regering is n sirkus.
Miskien kan die myne toesien dat die huise nie leegstaan nie.
Weet daar is n Wet wat net mooi niemand ooit volg nie – hulle beset onwettig, verwyder hulle onwettig. Hoekom moet ander mense die WET volg en die klomp maak net wat hulle wil. Verwyder hulle op dieselfde manier as wat hulle die huise onwettig beset het – onwettigge verwydering. Dan sal ons sien of die onbevoegde, terroriste , kommuniste gemors gaan wakker skrik. Dis tyd om hulle diesselfde manier te behandel as wat hulle so lekker uitdeel. VERWYDER HULLE ONWETTIG – DIESELFDE MANIER AS WAT HULLE DIE HUISE BESET HET – ONWETTIG.